NO PROGRAM: 262 MBEBASAKEN DHIRI SAKING ANGGOSITA UTAWI GOSIP / NRESNANI DOSA UTAWI TORET Sedhèrèk kula, kados pundi pawartos panjenengan? Pinanggih malih kaliyan kula, Lilis, wonten ing adicara Cahyaning Agesang. Pandonga kula, panjenengan wontena ing kaanan séhat lan kebak kabingahan. Dinten menika kita badhé sinau ngengingi gesang menika, supados kita sangsaya diwasa lan wicaksana. Ing pérangan kaping sapindah, kula badhé ngajak panjenengan kanggé mbebasaken diri saking gosip, lajeng ing pèrangan kaping kalih ibu Arin,STh badhé atur siraman rohani kanggé kita. Wonten ing pundi kemawon kawontenan panjenengan, kula aturaken sugeng midangetaken adicara menika. Sedhèrèk kula, gosip sampun dados bagéan ing gesang kita. Gosip kathah dipuntindakaken déning tiyang èstri. Kita asring mireng pasemon, tiyang èstri penggosip, tiyang èstri tanpa gosip mboten sip. Nanging kathah ahli pendidikan ingkang sanjang, saé menawi saged ngendhani gosip. Lan ugi wonten pitedah saking tiyang wicaksana ingkang catur, bilih ngginem tiyang sanès menika namung mbucal wekdal lan tenaga kemawon, karana nggosip menika mboten wonten paèdahipun kanggé gesang kita. Menawi kita naté katut ing gosip, pramila kita badhé sumerep bilih gosip menika mboten maédahi malahan badhé ngrugikaken diri kita piyambak. Salah satunggaling perawat ing griya sakit kedah nglampahi paukuman saking pimpinanipun, karana nyebaraken gosip prekawis pasièn ingkang dipunrimat. Ing paningalipun perawat menika, bilih pasièn menika mèmper kaliyan yoganipun salah satunggaling pejabat ing kithanipun. Pasièn menika nandhang penyakit AIDS. Kanthi sakèstu yakin, perawat menika ngaturi sumerep dhateng kanca- kancanipun, bilih yoganipun pejabat menika kénging AIDS. Gosip menika sampun sumebar ing sedaya isining griya sakit, malahan sampun kasebar ngantos ing njabanipun griya sakit menapa. Kamangka pasièn menika sanès yoga pejabat. Pasièn menika saking sanjawining kitha kalawau. Duka kados pundi gosip menika kok ngantos kapireng déning pejabat kalawau, lan pejabat menika madosi kaleresanipun pawartos menika. Sasampunipun dipuntaliti, kanyata bilih perawat kalawau ingkang nyebaraken gosip tanpa niti priksa kanthi saèstu kaleresanipun rumiyin. Lajeng perawat kalawau dipunskors tigang sasi lan kedah nyuwun pangapunten dhumateng pejabat ingkang dipungosipaken kalawau. Lajeng menapa ta sejatosipun gosip menika ? Gosip menika dipunwastani kabar angin. Gosip menika sejatosipun pawartos ingkang kasebar wiyar nanging kleresanipun karagokaken. Padatanipun gosip menika minangka pawartos ingkang négatif, utawi pawartos ingkang mboten saé. Gosip mboten naté ngawonaken prekawis ingkang saé, karana 1
gosip menika ing pungkasanipun tansah ndadosaken bab-bab ingkang ala, lan mboten nguntungaken. Tiyang ingkang katut nggosip menika saged stres, karana badhé terus pados kaleresanipun gosip menika, lan ngudi cara supados gosip menika narik kanggé dipunwicantenaken, inggih menika kanthi nambahi bumbon kaliyan pawartos ingkang mboten sakleresipun. Temah tiyang menika badhé ngudi supados gosip menika sangsaya ngrembaka lan sangsaya bentèr. Tiyang ingkang nggosip menika, pikiran lan tenaganipun dipuntelasaken namung kanggé ngrembakaken lan ngagengaken gosip menika. Gosip ugi ndadosaken sakiting manah kanggé tiyang ingkang saweg dipunginem. Sinten ingkang mboten badhé nesu menawi dipungosipaken. Tamtunipun manah menika badhé kraos sakit menawi dipungosipaken. Menawi kita saweg kerjasareng wonten ing satunggal tim, lajeng wonten ingkang nggosip, pramila kawetahanipun tim menika ugi badhé kaancam. Malah-malah tim menika saged bibar karana gosip menika. Gosip saged ndhawahaken nami saénipun satunggaling tiyang, karana gosip sampun tamtu minangka pawartos ingkang nègatif ingkang dèrèng tamtu kaleresanipun. Dados tiyang ingkang dipungginem saged ajur nami saénipun. Tiyang ingkang remen nggosip ugi mboten badhé dipunpitados déning tiyang sanès, temah badhé dipuntebihi. Gosip ugi saged ngejur kawetahipun kaluwarga. Kaluwarga ingkang dipungosipaken tamtu badhé kapecah-pecah. Cubriya lan wales-walesan nglepataken. Menika kalawau bab-bab négatif ingkang thukul awit déning gosip. Mboten wonten bab positif saking gosip. Nanging kénging menapa nggih, kok kathah tiyang mliginipun tiyang èstri ingkang remen nggosip? Kita remen nggosip mbok menawi karana kita mboten purun katilaran pawartos saking kanca-kanca kita. Utawi kita ajrih dipuntilar déning kanca-kanca kita, karana mboten purun nggosip. Ing padatanipun ugi, kita kepingin hiburan lan kita kepingin sumerep menapa kémawon ingkang dipunginem déning kanca-kanca kita. Alesan menika ingkang asring ndadosaken kita, mliginipun tiyang èstri, remen nggosip; sanadyan kita sampun sumerep, bilih gosip menika mboten saé lan mboten nguntungaken. Gosip ugi sanès bab ingkang mulya lan kapuji, awit karana mboten kepingin kécalan kanca utawi kempalan, kita lajeng ugi tumut-tumut nggosip. Nggosip menika minangka pilihan kita piyambak. Saged kémawon kita mboten tumut nggosip, nanging kita taksih tetep nggadhah kanca lan kempalan. Samangké kita piyambak ingkang saged milih, purun terus nggosip kanthi akibat ingkang négatif lan mboten nguntungaken, utawi kita milih mboten tumut nggosip kanthi menapa kémawon akibatipun. Kanggé kita ingkang mboten malih kepingin nggosip, karana sampun ngraosaken asilipun lan akibat ingkang mboten saé saking gosip, lan kepingin uwal saking gosip, kita saged nindakaken sawetawis bab menika, kados ingkang dipunpitedahaken déning tiyang ingkang wicaksana. 2
Kanggé uwal saking nggosip kita kedah sumerep sakèstu, bilih gosip menika sanès perkawis ingkang saé lan leres. Kita ugi kedah sumerep, menapa ta asilipun saking nggosip, asilipun nggih menika ngrugikaken. Nalika kita sampun sumerep artosipun lan akibatipun ingkang mboten saé saking gosip, pramila kita nggadhah tékad uwal saking lengkeranipun gosip. Kita saged nebihi gosip kanthi cara nilaraken kanca-kanca ingkang saweg nggosip ngengingi bab ingkang mboten leres. Kita saged alesan, badhé nelpon, utawi badhé masak, utawi badhé nyusul yoga kita, saengga kita saged nilaraken kanca kita ingkang saweg nggosip kanthi sekéca. Kanthi kita nebih saking kempalan ingkang remen nggosip, kita ugi saged nebihi gosip. Utawi saged ugi kita nggantos kaliyan pirembagan sanes. Menawi ingkang dipunrembag menika gosip, kita saged nggantos prekawis pirembagan lan ngajak kanca kita ngrembag prekawis ingkang maédahi. Menawi kita taksih kèwetan nilar kanca ingkang saweg nggosip lan ugi kita mboten saged nggantos pirembagan prekawis sanès, langkung saé kita mèndel kémawon. Mèndel kala-kala nylametaken kita saking lengkeranipun gosip. Mbok menawi kita saged mirengaken kanthi cetha menapa ingkang dipungosipaken, saé menawi kita simpen perkawis menika kanggé kita piyambak. Mboten prelu pados kauntungan saking gosip, karana gosip mboten naté nguntungaken. Bilih kita sampun saged nebih saking gosip, saged nyimpen gosip menika kanggé diri kita piyambak, lajeng kita saged ugi nggantos pirembagan kanthi ngrembag prekawis ingkang migunani. Pramila kita mboten kabujuk malih déning gosip. Kita badhé terus kabujuk déning gosip, lajeng tumut nggosip menawi kita mboten gadhah tekad nguwalaken diri kita saking gosip. Wiwitanipun panci èwed nggih nilaraken gosip, awit gosip menika minangka perkawis ingkang ngremenaken sanadyan mbebayani. Menawi kita terusaken wonten ing lengkeranipun gosip, kita badhé namung mbucal wekdal lan tenaga kita kanthi muspra. Dados, bilih kita mboten kepingin wekdal kita telas muspra, pramila sampun wekdalipun nguwalaken diri kita saking gosip. Bilih ngudi, mesthi kita badhé saged kauwalaken saking gosip. Lan bilih kita sampun saged uwal saking lengkeranipun gosip, pramila kita sampun saged dados tiyang ingkang langkung wicaksana, gesang kita badhé ayem awit karana tebih saking raos lepat lan keduwung. Lan ugi tebih saking bab-bab ingkang ala kados nglepataken tiyang sanès, lan ugi mitenah tiyang sanès. Mangga sami kita cobi, nggih. Sedhèrèk kula, tiyang ingkang wicaksana badhé ngginakaken wekdalipun namung kanggé prekawis ingkang migunani, supados gesangipun langkung maédahi kanggé dirinipun piyambak lan ugi kanggé tiyang sanès. Mugi-mugi seserapan menika saged nulungi kita, supados gesang kanthi wicaksana lan nebihi gosip. Sakmenika wekdalipun ibu Arin,STh badhé atur siraman rohani kanggé kita. Nanging sakdèrèngipun mangga kita sami miyarsakaken satunggal pepujen menika. Sugeng midangetaken. 3
Nresnani Dosa utawi Torèt ? Mazmur 119:165 Sedhèrèk kula, kathah sanget koruptor ing negri kita menika. Jumlahipun sampun mboten saged dipunètang malih, karana wonten atusan tiyang ingkang dados koruptor ing negri menika. Ngantos Komisi Pemberantasan Korupsi (KPK) kuwagang nyepeng lan mrosès para koruptor menika. Meh saben dinten menawi kita ningali TV, wonten kémawon pawartos ngengingi koruptor. Sanadyan koruptor kathah-kathahipun menika tiyang kakung, nanging kathah ugi tiyang èstri ingkang sampun dipuntahan, dipunukum lan sakmenika ing pakunjaran. Kita ugi sumerep, wonten kathah tiyang èstri ingkang sampun kaukum, wonten ingkang kaukum satunggal taun, kalih taun ngantos kalih welas taun. Wonten ugi ingkang taksih ing proses persidangan. Para koruptor èstri menika nindakaken kajahatanipun mboten namung sadinten utawi kalih dinten, wonten ingkang sampun satunggal taun, kalih taun, lan malah wonten ingkang langkung saking gangsal taun. Kula gumun, kok wonten koruptor èstri ingkang korupsi nalika njabat kepala daerah kirang langkung gangsal taun. Sedhèrèk kula, mbok menawi panjenengan ugi gumun, kok saged nggih nindakaken korupsi ngantos mataun-taun. Menapa mboten rumaos lepat utawi dosa, mendhet artha ingkang sanès gadhahanipun. Malahan wonten kathah tiyang ingkang sanjang, menawi pejabat menika panci remen lan mboten saged nilaraken kajahatanipun menika. Sangsaya dinten sangsaya ageng, arthanipun kathah , bandanipun ugi kathah, nanging mboten naté rumaos cekap. Sedhèrèk, mboten namung koruptor kémawon ingkang remen tumindak ala, nanging ugi kathah tumindak ala sanèsipun ingkang tiyang remeni, kados: sadéan narkoba, nipu lan sanès-sanèsipun. Lan kathah ugi saking tiyang ingkang nindakaken kejahatan menika ingkang dipuncepeng lan dipunukum. Kathah koruptor èstri ingkang kalebetaken pakunjaran. Nanging kathah ugi ingkang mboten konangan, lan ucul saking paukuman, saéngga saged nglajengaken lelampahan ingkang ala. Sedhèrèk, kénging menapa tiyang remen tumindak ala? Kénging menika tiyang menika nresnani kejahatan? Kita sumerep, bilih kejahatan ugi saged nyukani kanikmatan lan ugi kabingahan, sanadyan namung sakedhap. Menika ingkang dipunudi, nggih kanikmatan lan kabingahan ingkang namung sawetawis wekdal menika. Kamangka paukuman saking akibatipun kajahatan lan dosa menika nyakitaken sanget, lan ndadosaken tiyang mboten naté bagya. Pokokipun menawi kita tresna dhumateng dosa badhé murugaken kasangsaran langgeng. Kathah tiyang ingkang namung nggagas perkawis kanikmatan lan kabingahan saking dosa, pramila saking menika kathah tiyang ingkang tresna dhumateng dosa. Sedhèrèk kula, Dhawuh Pangandikanipun Gusti mekaten : Tiyang ingkang remen dhateng dhawuh-dhawuh Paduka, menika sami ngalami katentreman, lan mboten wonten ingkang murugaken sami dhawah. 4
Sepindah malih Dhawuh Pangandikanipun Gusti mekaten : Tiyang ingkang remen dhateng dhawuh-dhawuh Paduka, menika sami ngalami katentreman, lan mboten wonten ingkang murugaken sami dhawah. Dhawuh Pangandikanipun Gusti menika kepingin nedahaken dhateng kita, menawi nresnani Dhawuhipun Gusti, badhé murugaken kita dhateng katentreman. lan sinten kémawon ingkang nresnani Dhawuhipun Gusti mboten badhé kesandhung ing lampah gesangipun. Menapa ta artosipun nresnani Dhawuhipun Gusti menika? Nresnani Dhawuhipun Gusti menika, artosipun nyimpen Dhawuh menika wonten ing manah, lan nindakaken wonten gesangipun padintenan. Nresnani Dhawuhipun Gusti, artosipun ndadosaken Dhawuhipun Gusti menika menangka gondelaning gesang. Nresnani Dhawuhipun Gusti, artosipun ndadosaken Dhawuhipun Gusti dados tetedhaning manah kita. Kathah tiyang ingkang mboten nresnani Dhawuhipun Gusti, awit panci mboten nggadhahi Dhawuhipun Gusti menika. Piyambakipun mboten nggadhahi Dhawuhipun Gusti, amargi mboten naté maos utawi mirengaken ngengingi Dhawuhipun Gusti, saéngga ingkang wonten ing gesangipun namung pepinginan jahat saking Iblis. Saben tiyang kedah nggadhahi lan nresnani Dhawuhipun Gusti, awit Dhawuhipun Gusti menika sumbering kaleresan, kabingahan, katentreman sarta kaslametan. Nresnani Dhawuhipun Gusti mboten ndugekaken paukuman. Nresnani Dhawuhipun Gusti kita katebihaken saking kasangsaran karana paukuman. Sedhèrèk kula, menapa panjenangan taksih mangu-mangu kanggé nresnani Dhawuhipun Gusti? Menapa panjenengan taksih mangu-mangu ndadosaken Dhawuhipun Gusti dados paugeran lan ugi tuntunan kanggé gesang panjenengan? Samangké wekdalipun panjenengan mesthèkaken kanggé milih nresnani Torèt utawi Dhawuhipun Gusti. Menawi samangke panjenengan nresnani dosa, panjenengan taksih nggadhah wekdal kanggé nguwalaken katresnan panjenengan dhumateng dosa. Gusti badhé nulungi panjenengan supados saged nilaraken dosa panjenengan. Gusti badhé ngribah manah panjenengan supados purun nresnani Dhawuhipun Gusti. Sumangga kita miyarsakaken menapa ingkang dipunngendikaken déning Prabu Dawud menika : 1:1 Begja wong sing lakuné ora kaya sing dipéngini déning wong ala, lan ora niru lakuné wong dosa sarta ora sesrawungan karo wong sing dhemen memoyok, 1:2 nanging sing seneng nglakoni angger-anggeré Gusti Allah lan dirasak-rasakaké rina wengi. 1:3 Wong mau kaya wit, sing ditandur ana ing pinggir kali, sing tansah awoh manut mangsané, lan godhongé ora tau gogrog; apa waé sing ditandangi mesthi olèh gawé. 1:4 Nanging wong ala lelakoné ora kaya mengkono; kaya mrambut sing kabur ing angin. 5
1:5 Mulané wong ala bakal diukum déning Allah, mengkono uga wong sing nerak dhawuh-dhawuhé Pangéran, ora gelem sesrawungan karo wong mursid. 1:6 Lakuné wong mursid dituntun lan diayomi déning Allah, nanging lakuné wong ala anjog ing karusakan. Sedhèrèk kula, kados mekaten kalawau pangandikanipun Prabu Dawud, ngengingi perkawis tiyang ingkang nresnani Dhawuhipun Gusti lan tiyang ingkang ala. Prabu Dawud ngendikan, bilih tiyang ingkang nresnani Dhawuhipun Gusti menika minangka tiyang ingkang bagya, kados wit ingkang dipuntanem ing pinggir ilinipun lèpèn, ronipun mboten naté alum lan ngasilaken kathah woh. Tiyang ingkang nresnani Dhawuhipun Gusti badhé dados tiyang kasil ing gesangipun. Kosok wangsulipun tiyang ala utawi tiyang ingkang nresnani dosa menika kados mrambut ingkang kabur dèning angin lan marginipun tumuju dhateng karisakan. Sedhèrèk kula, nresnani Dhawuhipun Gusti menika dados pilihan ingkang leres lan mbingahaken. Pramila saking menika, mangga kita énggal mesthèkaken, kanggé nresnani Torèt utawi Dhawuhipun Gusti. Sumangga kita saèstu nresnani Dhawuhipun Gusti ngantos katimbalan déning Gusti. Sumangga kita gondèlan ingkang kukuh dhateng Dhawuhipun Gusti, ingkang nuntun kita dhumateng kaslametan. Bilih sakmangké kita rumaos sisah nilaraken dosa kita, mangga kita sami marek dhumateng Gusti, supados Gusti mitulungi kita supados saged nilaraken dosa lan sedaya kalepatan. Lan Gusti ugi badhé mitulungi kita supados wiwit nresnani Dhawuh Pangandikanipun. Lan mangga kita wigatosaken menapa ingkang badhé dumados ing gesang kita menawi kita saèstu-èstu nresnani Dhawuhipun Gusti, kita badhé dados tiyang ingkang bagya lan dipunberkati déning Gusti. Sumangga kita ndedonga: Gusti ingkang maha pangapunten, kawula nyuwun Paduka karsa ngampunten kawula, karana kawula langkung remen gesang wonten ing dosa. Dinten menika kawula kepingin wiwit nresnani Dhawuh Paduka, supados kawula mboten tumindak dosa. Nyuwun tulung Gusti, supados kawula saged nyimpen Dhawuh Paduka wonten ing manah kawula, lan mugi Gusti mitulungi kawula kanggé mbucal sedaya dosa ingkang wonten ing manah kawula. Kawula mboten saged mbucal piyambak, temah kawula mbetahaken Paduka, Gusti Yésus supados karsa ngrembat sadaya dosa kawula. Maturnuwun Gusti. Amin. 6